Likumprojekts

**Grozījumi Notariāta likumā**

Izdarīt Notariāta likumā (Latvijas Republikas Augstākās Padomes un Valdības Ziņotājs, 1993, 26./27.nr.; Latvijas Republikas Saeimas un Ministru Kabineta Ziņotājs, 1996, 15.nr.; 2002, 23.nr.; 2003, 14.nr.; 2004, 23.nr.; 2008, 3.nr.; 2009, 3.nr.; Latvijas Vēstnesis, 2010, 183.nr.) šādus grozījumus:

1. Izslēgt 84.panta otrajā daļā vārdus "Taisot vai nododot glabājumā testamentu, kā arī".

2. Papildināt 251.pantu ar 10.punktu šādā redakcijā:

"10) par aizgādnības nodibināšanu mantojumam."

3. Papildināt 254.panta pirmās daļas otro teikumu pēc vārda "iesnieguma" ar vārdiem "vai saņemot to jau uzsāktā mantojuma lietā".

4. Izteikt 260.pantu šādā redakcijā:

"**260**. Ja starp laulātajiem pastāvēja līgumiskās mantiskās attiecības par laulāto mantas kopību, zvērināts notārs, pamatojoties uz pārdzīvojušā laulātā iesniegumu, taisa notariālo aktu par mantojuma atstājēja laulātā mantas daļu laulāto mantas kopībā (apliecību par laulātā mantas daļu)."

5. Izslēgt 261.panta pirmajā daļā vārdus "un laulāto mantiskās attiecības (likumiskās vai līgumiskās)".

6. Izteikt XXV nodaļas nosaukumu šādā redakcijā:

"**XXV nodaļa**

**Mantojuma apsardzība un aizgādnība**".

7. Papildināt XXV nodaļu ar 292.1, 292.2 un 292.3 pantu šādā redakcijā:

"**292.1** Iesniegumu par aizgādnības nodibināšanu mantojumam iesniedz zvērinātam notāram, kurš ved mantojuma lietu, bet, ja mantojuma lieta nav uzsākta, – šā likuma 252.pantā minētajam zvērinātam notāram.

**292.2** Iesniegumā par aizgādnības nodibināšanu mantojumam norāda:

1) mantojuma atstājēja vārdu, uzvārdu, personas kodu (ja tā nav, – dzimšanas gadu, dienu un mēnesi, kā arī dzimšanas vietu) un pēdējo deklarēto dzīvesvietu;

2) mantojuma atstājēja miršanas gadu, mēnesi un dienu;

3) mantot aicinātās personas, ja tās ir zināmas;

4) mantojamās mantas sastāvu, par kuru ir ziņas;

5) apstākļus, uz kuriem dibināts lūgums par aizgādnības nodibināšanu mantojumam.

Iesniegumam par aizgādnības nodibināšanu mantojumam pievieno dokumentus, kas apliecina iesniegumā minētos faktus.

**292.3** Ja zvērināts notārs atzīst, ka ir pamats nodibināt mantojumam aizgādnību, viņš taisa notariālo aktu par aizgādnības nodibināšanu mantojumam.

Aktā par aizgādnības nodibināšanu mantojumam norāda:

1) mantojuma atstājēja vārdu, uzvārdu, personas kodu (ja tā nav, – dzimšanas gadu, dienu un mēnesi, kā arī dzimšanas vietu) un pēdējo deklarēto dzīvesvietu;

2) mantojuma atstājēja miršanas gadu, mēnesi un dienu;

3) personu, kura lūgusi nodibināt mantojumam aizgādnību;

4) apstākļus, uz kuriem pamatojoties mantojumam nodibināma aizgādnība;

5) diena, ar kuru izbeidzas aizgādnība mantojumam (Civillikuma 666.pants);

6) bāriņtiesu, kurai notariālais akts par aizgādnības nodibināšanu mantojumam nosūtāms izpildīšanai un aizgādņa iecelšanai.

Zvērināts notārs nosūta bāriņtiesai ar valsts nodevu neapmaksājamu notariālā akta izrakstu par aizgādnības nodibināšanu mantojumam.

Gadījumos, kad notariālo aktu par aizgādnības nodibināšanu mantojumam taisa pēc zvērināta notāra iniciatīvas (Civillikuma 659. un 660.pants), akts par aizgādnības nodibināšanu mantojumam nav apmaksājams ar valsts nodevu.

Ja zvērināts notārs atzīst, ka nav pamata nodibināt mantojumam aizgādnību, viņš atsaka taisīt notariālo aktu par aizgādnības nodibināšanu mantojumam."

8. Papildināt pārejas noteikumus ar 22.punktu šādā redakcijā:

"22. Iesniegums par pārdzīvojušā laulātā mantas daļu laulāto kopmantā, kas iesniegts zvērinātam notāram, pirms stājas spēkā grozījumi šā likuma 260.pantā, kas nosaka – ja starp laulātajiem pastāvēja līgumiskās mantiskās attiecības par laulāto mantas kopību, zvērināts notārs, pamatojoties uz pārdzīvojušā laulātā iesniegumu, taisa notariālo aktu par mantojuma atstājēja laulātā mantas daļu laulāto mantas kopībā (apliecību par laulātā mantas daļu), tiek izskatīts saskaņā ar normatīvajiem aktiem, kas bija spēkā šā iesnieguma iesniegšanas dienā."

Tieslietu ministrs

J.Bordāns